text: Østers- og muslingesamlere skal holde sig fra Vadehavet
  14 august 2015 kl. 04.21
  Algegift i muslinger og østers på en 25 kilometer lang strækning får Fødevarestyrelsen til at fraråde samling.
  Ved vestkysten bør man lade østers og muslinger blive i havet i stedet for at tage dem med hjem til middagsbordet.
  Det er meldingen fra Fødevarestyrelsen, efter at der er fundet algegift i muslinger indsamlet cirka 25 kilometer vest for Blåvands Huk.
  I den kommende tid kan man ofte samle muslinger eller østers i Vadehavet og langs vestkysten op til Ringkøbing Fjord, men det fraråder styrelsen nu, da algegiften kan give både diarré og opkast.
  Algegiften, der er fundet i muslingerne, kaldes diarréfremkaldende skaldyrsforgiftning (DSP), skriver Fødevarestyrelsen i en pressemeddelelse.
  Selvom de giftige muslinger er indsamlet langt fra kysten, er det ikke til at sige, hvor udbredt algegiften er.
  På Fødevarestyrelsens hjemmeside findes en række råd til private, som samler muslinger og østers. Her kan man også følge med i, hvor og hvornår det er sikkert at samle muslinger og østers.
  Alle muslinger og østers, der sælges i Danmark, bliver testet for algegift. Det er derfor forsat sikkert at købe muslinger og østers i butikkerne.
  Det er ret præcist et år siden, at samme melding lød.
  Også dengang var der fundet algegift i indsamlede muslinger og østers.
  I de indre danske farvande holder Fødevarestyrelsen øje med omfanget af giftige alger og algegifte.
  I praksis foregår det ved, at fiskere eller opdrættere udtager vand- og muslingeprøver i ugen før fiskeri eller høst begyndes - og på den første fiske- eller høstdag.
  